Minn studju tax-xejriet tal-kriminalità f'pajjiżna rriżulta li fl-2015 kien hemm diversi reati bħas-serq mill-bwiet ( pickpocketing ) li esperjenzaw żieda, filwaqt li oħrajn, bħall-vandaliżmu, esperjenzaw tnaqqis. L-istudju ta' Crime Malta, li sar mill-Professur Saviour Formosa, kien ippubblikat ilbieraħ waqt konferenza li matulha tkellem ukoll il-Ministru għall-Intern u s-Sigurtà Nazzjonali Carmelo Abela. Matul l-2015 kien hemm total ta' 17,138 reati li ġew irrappurtati. Dan ifisser żieda ta' 490 rapport fuq is-sena preċedenti. Wieħed mill-iktar reati li esperjenzaw żieda kien is-serq mill-bwiet, li żdied b'32%, u dan filwaqt li s-serq b'mod ġenerali esperjenza tnaqqis. It-tieni l-ikbar reat irrappurtat huwa dak marbut ma' ħsarat, normalment assoċjat ma' vandaliżmu, u dan issa ra tnaqqis fuq is-sena li għaddiet. F'dak li jirrigwarda reati ta' vjolenza, interessanti l-fatt li filwaqt li komplet jiżdiedu r-rapporti ta' vjolenza domestika, fl-istess waqt komplew jonqsu r-rapporti ta' aggressjoni fil-pubbliku; deskritti f'dan ir-rapport bħala reati ta' bodily harm. Meta ndirizza l-konferenza, il-Ministru Abela sostna li l-Pulizija ma tistax tiġġieled il-kriminalità' waħedha. "Dan huwa l-fenomenu ġdid li joħroġ minn studji fil-qasam tal-Kriminoloġija u li joħroġ ċar min dan ir-rapport. Spiċċa ż-żmien li wieħed jibqa' jassumi li l-ġlieda kontra ir-reati kriminali trid tibqa' biss tkun indirizzata mill-uffiċjali bl-uniformi." Il-Ministru żied jgħid li wasal il-mument li l-ġlieda kontinwa kontra l-kriminalita' issir permezz ta' intervent olistiku li jara lill-Pulizija jirċievu appoġġ mingħand diversi oqsma fis-soċjetà. Fost dawn hemm l-involviment tal-esperti akkademiċi li qed jgħinu sabiex jiġi determinat l-iżvilupp tax-xejriet kriminali li qed jinbidlu b'ritmu mgħaġġel.